Wetenmöhlen

Wetenmöhlen () is en Dörp in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln billt de Oort de polietsche Oortschop Wetenmöhlen.

To Wetenmöhlen höört ok de lüttjeren Öörd Ramels un Specken mit to.

 Geografie 

De Oort liggt op de Achem-Veerner Geest. Dör’n Oort flütt de Gibbeek, de an’n Süüdrand von’n Oort in’n Gohbeek münnt.

De Naveröörd sünd Kerklinneln in’n Noorden, Ramels un Specken in’n Oosten, Armsen in’n Süüdoosten, Lutten in’n Süden, Eitze in’n Süüdwesten, Bössel in’n Westen un Oosterkroog, Schnuckenstall, Hoost un Lindhoop in’n Noordwesten.

 Historie 

De Oort geiht trügg op de Watermöhl an’n Gohbeek, de eerst 1957 op en Elektromotoor ümstellt worrn is. De Naam von’n Oort kummt üm 1320 as Wethemolen toeerst in de Oorkunnen vör.

In’n Eersten Weltkrieg sünd acht Soldaten ut Wetenmöhlen fullen oder vermisst un in’n Tweten Weltkrieg 19.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Kerklinneln in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Kerklinneln in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Oort is an’n 1. Juli 1972 mit de Gemeenreform in Neddersassen Deel von de Gemeen Kerklinneln worrn un billt sietdem en Oortschop mit egen Oortsvörsteiher.

 Inwahnertall 

 Religion 

Wetenmöhlen is evangeelsch-luthersch präägt un höört to dat Kaspel von de Petrus-Kark in Kerklinneln.

För de Kathoolschen is de St.-Josef-Kark in Veern tostännig.

 Oortsvörsteihers 

 Tied  Naam  Partei 1981–2009  Hans-Heinrich Müller   2009–  Fred Martens  CDU

 Kultur 

En Denkmaal för de Fullenen ut de twee Weltkrieg’ steiht an de Wetenmöhlener Dörpstraat.

2014 is dat Möhlener Hus inwieht worrn, in dat nu de Füürwehr, de Schüttenvereen un de Dörpgemeenschop ehr Tohuus hebbt.

 Verenen 

Schüttensport warrt in’n Schüttenvereen Wetenmöhlen bedreven.

 Weertschop un Infrastruktur 

Wetenmöhlen hett en egene freewillige Füürwehr, de 1943 grünnt worrn is.

 Verkehr 

Dör Wetenmöhlen löppt de Kreisstraat 21, de in’n Noorden na Kerklinneln an de Landsstraat 171 ran geiht un in’n Süüdwesten na Eitze an de L 160. De L 171 föhrt von Kerklinneln in’n Süüdwesten na Veern un in’n Noordoosten över Jeddingen na Visselhöövd. De L 160 löppt von Eitze in’n Noordwesten na Veern un in’n Süüdoosten över Lutten un Hogenabargen na Süüdkampen un Kerkboitzen. Von de K 21 geiht in Wetenmöhlen na Süüdoosten de K 38 af, de na Lutten, Armsen un Neernabargen föhrt.

De nächste Autobahn is de Autobahn 27 (Afsnidd Bremen–Wasra). De Opfohrt 26 Veern-Oost is veer Kilometer wied weg in’n Noordwesten von Wetenmöhlen an de L 171.

De nächste Bahnhoff is so bi söss Kilometer in’n Westen de Bahnhoff Veern an de Bahnlien Wunsdörp–Bremen. Disse Bahnhoff is ok inbunnen in dat Nett von de Regio-S-Bahn Bremen/Neddersassen. Op de Bahnlien Veern–Wasra hett dat von 1910 bet 1969 Personenverkehr geven. De Bahnhoff Eitze weer in disse Tied veer Kilometer in’n Süüdwesten. De Bahnhoff Kerklinneln an de Bahnlien Ülzen–Langwedel (inricht 1873) weer dree Kilometer in’n Noorden, is aver 1987 dichtmaakt worrn.

 Scholen 

Fröher sünd de Kinner ut Wetenmöhlen in Kerklinneln na de Volksschool gahn. Vondaag gaht se op de Lintler Geest-School in Bennbössel.

 Footnoten 

Kategorie:Oort
Kategorie:Landkreis Veern